khistorydata/jeongjo-sjw-relations huggingface dataset:
정조 21년 · 강
嚴飭諸道道臣漕船上來時沿路守令躬自檢督如有致敗之事當該道臣邑倅竝重勘又命遣備郞考察勤慢
정조 21년 · 목
戶曹判書李時秀啓言近來稅船臭載之患無歲無之而大洋致敗者絕無而間有每於近京入浦之後輒爲草嶼所掛或全船覆沒或太半沈沒項背相續不但稅納有縮經用可悶一或致敗則捧載之官地方之邑許多民人之無端受弊不一而足此專由於沿路守令不謹護送之致前後特敎申飭何等截嚴而時日稍久輒復解弛萬萬寒心今當歲換解凍之節諸道漕船將鱗次上來各自該道申加嚴飭於沿邑守令今年則毋敢如前多定護送指路船隻候望浦口晝則立標夜則擧火有風潮落則挽以留泊無風潮生則勸以前進亦勿委於頑校猾吏徒貽村民船人之弊守令躬自檢督俾無一毫不謹之弊如是之後又或有一隻船致敗之事則當該守令之科罪姑無論當該道臣施以重勘之意請更加嚴飭分付從之敎以昨年嚴飭何如則若或一毫抛置其可曰有法綱乎爲先出擧條嚴飭本司時遣備郞考察諸倅勤慢而亦當有宣傳官差遣摘奸之擧諸道道臣處以此嚴飭其中不勤畿邑爲最至於畿伯益加着念事分付俾有實效
정조 21년 · 강
戶曹以溫幸陪從賞典見漏人等査問施賞啓命李興謹衛將作窠收用李爀令訓鍊院堂上別般收用
정조 21년 · 목
戶曹判書李時秀啓言因庚辰溫泉行幸時陪從人賞典中見漏者上言有査奏之命矣招致各該上言人等詳細査問則當時效勞賞典見漏果是實狀當依昨年已例施行而其中嘉義李東▣折衝張益大洪震成閑良金聖元金百鍊朴師雄等六人年皆七十以上當入於加資秩其餘六十以上六人五十以上五人當入於賜米秩嘉義李興漢則與朴昌華無異同而昌華則加資後因特敎又爲實職渠則尙未爲實職云效勞旣同則賞典亦當一例折衝李爀則以訓鍊習讀昨年加資後失祿可矜此則令本院堂上從便區處似好矣從之釐正於册子及儀軌卿其知委擧行衛將作窠李興漢收用而李爀則別般收用之道該院堂上旣承筵敎依此擧行後使之草記
정조 21년 · 강
命濟州所進常藿以折價代捧事置之
정조 21년 · 목
戶曹判書李時秀啓言頃因義盈庫奉事李是釬所懷濟州常藿代納事有令該堂稟處之命矣常藿係是土貢島民難責代納該貢人之元貢所受北道例納本自有裕別無爲弊之端請置之從之
정조 21년 · 강
命水原留守趙心泰賜給奴婢以總外花名後啓聞
정조 21년 · 목
戶曹判書李時秀啓言水原留守趙心泰田民賜給事有案付奴婢賜給前例考奏之命矣溯考臣曹謄錄則特敎外元無案付奴婢賜給之例故敢此仰達敎以總外花名後卽令該曹啓聞
정조 21년 · 강
命靑坡驛馬位田以代土題給仍命外南山植松嚴飭該將臣俾有實效四山禁松播松亦令廟堂時加考察
정조 21년 · 목
兵曹判書李得臣啓言昨年木覓山外麓植松時靑坡驛馬位田一結零入於其中驛卒輩屢次呼訴故發關畿營打量以來則果如渠輩所訴矣馬位田之題給代土亦多已例當此東作不遠之時請令該曹從速題給代土役之敎以南山植松之政今春更加各別嚴飭該將臣俾有實效此則右相曾自有司之時自任修擧必當檢飭而四山禁松播松之節亦依昨年例嚴飭自廟堂時加考察不謹營門草記勘處
정조 21년 · 강
命京外孝烈依舊規式年抄啓政府與禮曹堂上看詳存拔又命政府措辭粘連啓目
정조 21년 · 목
吏曹判書李秉鼎啓言孝子贈職啓下臣曹者殆近三十人而其中地處之可合南臺贈典者亦甚夥然一番經稟之前無以取舍若依貤贈例以前後三代之吏曹玉堂爲限則似可無紛紜之弊請下詢大臣著爲定式敎曰禮判亦陳所見閔鍾顯曰孝烈抄啓中贈職之數如是夥然以致銓曹之難於取舍者莫非臣溺職之罪而愚意則雖已啓下姑未擧行就其中更爲詳覈其實蹟可陞者陞可降者降使之十分停當無一毫過濫然後待後式年啓下始擧贈典恐爲審愼之方孝烈給復之類亦依此擧行此後則依大典通編所載每式年歲首本曹三堂齊會詳審移送政府後別單書入而京外擧行亦勿逐年抄啓待式年乃爲拔其特異者狀聞請褒以爲修明舊典之地而抄啓之數兩南毋過十人畿湖無過六七人兩西東北毋過四五人四都無過一兩人俾無太濫之弊狀聞中孝感異蹟之如古之氷鯉竹筍者事近浮誕反有損於敦俗懋實之道此等句語一切嚴禁著爲定式外方則道臣猶或採摭去取而至於京兆則隨其呈單不論多少盡數移送于本曹者恐是謬例此亦自後式年京兆三堂齊會擇其可合登聞者草記移送于本曹之意申飭恐宜矣敎曰大臣之意何如右議政尹蓍東曰孝烈抄啓本在式年而近來則以受敎每年歲首爲之故無論久近輒皆啓下于禮曹禮曹又不能取捨以旌閭贈職復戶分三等許施旌閭則士族孝行者兼又贈職實爲莫尙之褒典雖下等之復戶又豈可輕易濫施乎且如孝感異蹟千古間一有之事近則相望焉反令人致疑而生厭臣意則以爲據此而可知他語之浮實雖直爲拔去未爲不可烈行之夫喪三年內身歿者例多旌褒此亦在所審愼大抵此等濫雜莫近日若也在聖朝重褒典核名實之道更令該曹別爲定制恐宜矣敎以依卿等之言爲之而此後則復舊例式年抄啓時禮曹抄報政府政府與禮曹堂上看詳存拔取捨後仍令政府措辭粘連啓目竝依舊規俾重事面
정조 21년 · 강
判府事李秉模陳箚賜批
정조 21년 · 목
箚略曰臣向於陪從之路不嫺制馬遂致顚蹶擔舁以歸連試藥治痰濕乘機流注脚部尙未運用此際南殿酌獻禮期日已臨以今病狀雖欲就列苦無其路今日抄啓文臣親試試官亦不得膺命臣罪至此益無所逃伏乞治臣闕禮之罪批以所愼尙未差可爲卿慮念卿須安心愼攝仍敎曰遣史官傳諭
정조 21년 · 강
遞兵曹參判李義駿以李敬一代之以金達淳爲參知竝口傳也尋遞達淳
정조 21년 · 목
兵曹啓言明日永禧殿擧動時本曹堂上守官及侍衛當爲備員而參判李義駿呈辭參知未差無以備員參知未差之代請令該曹口傳差出允之敎以呈辭參判亦爲許遞○因兵曹守宮望筒敎以在外堂上許遞今日政差出
정조 21년 · 강
遞藥院提調鄭民始大司諫宋銓
정조 21년 · 강
以李晚秀爲大司諫鄭萬始爲司諫金若鍊爲獻納金圭夏爲掌令宋祥濂爲正言竝前望也
정조 21년 · 목
敎曰明日動駕時侍臣不可不備員未差之代前望單子入之
정조 21년 · 강
有政吏曹判書李秉鼎參判黃昇源參議申耆進
정조 21년 · 목
以朴崙壽爲修撰李相璜爲兵曹參知沈煥之爲內局提調
정조 21년 · 강
罷承旨金啓洛遞徐邁修李益運申大謙李勉兢蔡弘遠以黃昇源洪義榮申耆金勉柱李海愚李景溟代之尋遞景溟以朴基正代之竝前望也
정조 21년 · 목
敎曰紀綱掃地屑越莫甚不當煩稟而稟近來政院事爲甚前望點下旣在食頃前政望點下在於其後則此豈可稟者乎當該承旨罷職右位承旨遞差○景溟違召也
정조 21년 · 강
推兵曹參知李相璜
정조 21년 · 목
因兵曹參知李相璜違召罷職傳旨敎以此騎堂所叨處僚堂皆有前右副不敢出脚乎不思自及之圖惟事尤人之計者極爲駭然只推更爲牌招入直
정조 21년 · 강
罷兵曹參知李相璜
정조 21년 · 강
以徐有沂爲司諫趙台榮爲正言竝前望也
정조 21년 · 목
政院以明日動駕時兩司侍臣不可不備員司諫正言二員未差之代請開政差出敎以前望單子入之
정조 21년 · 강
禮曹以各陵寢修改別單啓
정조 21년 · 목
禮曹啓言臣與戶曹判書李時秀齊會相議各陵寢告由修改處及從便修改處一一區別別單書入以此一通敬藏于本曹戶曹及京畿監營大小修改竝依此擧行而雖從便修改處役處浩大事體有重則請自本曹措辭回啓以爲稟旨告由之地敎以議于大臣更爲草記又啓言臣與戶曹判書李時秀就議于大臣則右議政尹蓍東以爲陵寢事體至爲重大續續告由事近煩瀆依此別單敬藏于戶禮曹以爲謹奉遵行之地實合事宜云矣允之○別單陵上石物頹圮處告由修改塗灰從便修改曲墻頹圮處及內面缺落告由修改外面缺落與處處改瓦從便修改丁字閣正間雨漏處仰粉土樑上塗灰告由修改殿內東西間仰粉土簷端改瓦及塗灰從便修改神御床褥席告由修改神門朱簾全體改備告由縇及乼從便修改窓戶紙全數改塗告由間間改塗從便修改祭床從便修改樽床從便修改坐面紙從便修改床巾從便修改月廊從便修改階砌石頹圮及塗灰從便修改瘞坎板從便修改碑閣從便修改水刺間從便修改守僕房從便修改
정조 21년 · 강
忠淸監司林濟遠以元子師傅宋煥箕附奏馳啓
정조 21년 · 목
濟遠狀啓以爲卽接懷德縣監許默牒呈縣監馳往元子師傅宋煥箕家賚傳下諭後詳問登程日子則以爲顧今病勢倍劇於前萬無起發之望只自縮伏俟罪云以其附奏報來敢此馳啓
정조 21년 · 강
推黃海兵使李儒敬
정조 21년 · 목
政院以黃海兵使李儒敬以去丙辰年秋冬等褒貶啓本邊將無一人居下請推考允之
정조 21년 · 강
分揀宣傳官任聖臯
정조 21년 · 목
因宣傳官廳差備單子有是命
정조 21년 · 강
園幸時本營鄕軍之爲沿路燈軍者試射放入格人施賞有差
정조 21년 · 목
別單龍仁左司別前哨軍金濟遠柳葉箭邊四中安山右司別前哨軍金光燁貫二中邊一中竝直赴殿試金判大邊三中直赴會試果川右司別後哨軍金尙縯等二名鳥銃貫一中邊二中竝直赴殿試張漢就邊三中直赴會試龍仁左司別前哨軍金成黃等三名柳葉箭貫一中各木一匹代錢二兩賜給金再福等十一名邊一中各米二斗賜給安山右司別前哨軍李光得等二名貫一中邊一中各木一匹代錢二兩布一匹代錢一兩賜給安雲大等二名邊二中各木一匹代錢二兩米一斗賜給朴再文等四名貫一中各木一匹代錢二兩賜給金景潤等八名邊一中各米二斗賜給始興右司別右哨軍李千得等四名貫一中邊一中各木一匹代錢二兩布一匹代錢一兩賜給申光龍等二名邊二中各木一匹代錢二兩米一斗賜給崔快碩等五名貫一中各木一匹代錢二兩賜給延百齡等二十二名邊一中各米二斗賜給果川右司別後哨軍李興福等三名邊二中各木一匹代錢二兩米一斗賜給金千在等五名貫一中各木一匹代錢二兩賜給李起洙等二十名邊一中各米二斗賜給宋明得鳥銃邊二中木一匹代錢二兩米一斗賜給崔泰尙等三名貫一中各木一匹代錢二兩賜給金萬泰等四名邊一中各布一匹代錢一兩賜給
정조 21년 · 강
詣永禧殿行酌獻禮
정조 21년 · 목
具遠遊冠絳紗袍乘輿出協陽門降輿乘輦出敦化門至永禧殿紅箭門外降輦乘輿入殿大門至齋殿門外降輿入齋室親押香祝改具冕服詣版位展拜陞詣殿內奉審還入齋室仍詣版位行酌獻禮如儀還入齋室改具遠遊冠絳紗袍出齋殿門乘輿至紅箭門降輿乘輦入敦化門至仁政門降輦乘輿至萬安門降輿還內
정조 21년 · 강
召見奉朝賀金鍾秀于重熙堂
정조 21년 · 목
敎曰卿行過闕留身朝房以待召命云卽爲入侍事遣史官傳諭于金奉朝賀
정조 21년 · 강
命日次儒生殿講以無故日更稟
정조 21년 · 목
政院以日次儒生殿講英陵忌辰察齋戒相値頉稟啓敎以無故日更稟
정조 21년 · 목
政院以書九不爲出肅請推考允之
정조 21년 · 강
命放之田間罪人朴長卨許令還歸
정조 21년 · 목
敎曰大臣之臨歸奏語旣如是娓娓三人之中自有間隔且於孝理之政旣聞之不可靳持朴長卨許令還歸見其老母事分付○義禁府啓言積城縣放之田間罪人朴長卨許令還歸事命下矣請分付該道道臣允之
정조 21년 · 강
命兵曹判書李得臣訓鍊都正柳孝源重推鍾閣入直習讀令攸司科治
정조 21년 · 목
政院啓言卽者禁漏官來言今日人定鍾徑打於更鼓未下之前云請鍾閣入直習讀令攸司從重科治不能檢飭之當該兵曹訓鍊院堂上幷從重推考允之
정조 21년 · 강
召見諸承旨于重熙堂
정조 21년 · 강
行副護軍南公轍陳疏乞遞備局副提擧之任賜例批
정조 21년 · 강
命長連縣監曺允彥金川郡守洪秉德久任
정조 21년 · 목
吏曹啓言觀此黃海監司閔台爀狀啓則以爲長連以九年十遞之邑官民俱困殆不成樣而時縣監曺允彥小心居官三載如一蠲徭之惠已多譽聞簽額之政又得其宜金川雖非數遞之邑而移邑之初草創公廨尙多未了之役新遷邑民姑無整頓之樣時郡守洪秉德志切愛民役夫頌惠才優奠接條緖漸就而以其陞敍之有命闔境民情惟恐或失此兩邑守令特使久任以責終始之效恐合事宜令該曹稟處云請幷依狀請施行允之
정조 21년 · 강
命慶尙監司李書九下義禁府推考尋命分揀
정조 21년 · 목
政院以書九終不承膺請推考仍卽牌招敎以藩任雖重異於內職則一番牌招已是罕例豈可番番出牌如三司例乎所謂情病云者病非難强情無共知事體所在極爲駭然爲先下義禁府推考○因囚單敎曰飭已施且是二品有特敎然後可以捧供時囚中李書九分揀放送使之卽爲入來肅命
정조 21년 · 강
棍汰習讀陳德煥
정조 21년 · 목
刑曹啓言昨日人定鍾徑打於更鼓未下之前入直習讀令攸司科治事命下矣習讀陳德煥係是出身移義禁府處之何如敎以令兵判嚴棍勘罪○兵曹以習讀陳德煥嚴棍十五度後汰去啓
정조 21년 · 강
命秋曹罪人李墷嚴問取招
정조 21년 · 목
該曹啓言因漢城府上言回啓李墷付之刑曹照律定配仍令配所道臣嚴刑懲勵事命下矣李墷決杖一百後徒三年定配於載寧郡敎以紀綱所在萬萬痛駭渠雖常賤頑民成命之下不敢抗拒於經歲之間而渠以士于乃敢爲此豈可徒然發配於便近善地乎其逗遛情狀嚴問取招
정조 21년 · 강
京畿監司李冕膺以具緹欽山訟査決馳啓
정조 21년 · 목
該監司狀啓以爲北部前參奉具緹欽上言內渠代祖綾安府院君具思孟墳山在於楊州地在昔甲辰始入葬癸亥改玉後壬申追恩及於聖母考妣而封贈如例特命內寺識其邱墓而竪碑渠家雖以嗣孫猶不敢循例繼葬矣前判書具允明乃敢於國舅塋左九步之地旣犯葬其妻又未滿十步而偸葬其子此猶不足而又葬其妾間間瘞兒纍纍成冢噫彼允明謂非他姓別泒隱然若孫附之例古今天下寧有與先墓宛若雙墳之繼葬而況且偸葬者乎今者又遭山變允明方營其子庠之葬又欲毀渠五代祖贈綾坪君鋈高祖贈綾林君文洙上下墳靑龍脊要害處而此地卽國舅山外別局初無管於渠家者也前葬不掘新葬不禁竟至片土不保之境伏乞特賜處分始自允明妻葬亟令掘移今此勒葬亦爲禁斷之地事據從公決給後狀聞事判付矣以詳査以報之意嚴飭知委於楊州牧使申鳳朝觀其牒呈內以爲群場里八谷峯環一山全一局無非諸具氏屢代繼葬管領守護處綾安府院君卽是國舅而衣履之藏又是禮封之地則四山之內無論宗支不當犯葬而具允明妻墳在於靑龍之內具允明子葬在於靑龍之脊俱是一回抱之間其逼近也若此則具緹欽之欲爲禁掘情理固然而我壃爾界無所較論互相入葬者乃是具氏宗法具允明祖父墳壓腦於具明遠九代祖墳破龍於具敦和五代祖墳而曾不禁斷具允明妻墳入葬於己巳年子墳入葬於丙午年而其間屢經査決具允明妻墳則已有先王朝處分具允明子葬則亦有當宁處分而具允明皆在得訟則訟理已判今無更査之端新占處則於具緹欽五代祖墳越一岡之別局非龍虎非主案則禁葬一款非所可論至於具允明妾冢則在於綾安府院君墓白虎邊越一山別圖局而相距殆過一馬場許無足尺量孫葬則指謂具允明妻墳下兩兒冢而此不過坏土兒瘞亦無足尺量云具緹欽之前後呼籲專以綾恩君具允明妻山子墳之切近於府院君墓所而此則屢因京兆覆啓已經判下無容更議至於新占處則旣非當禁請以此意分付山在官
정조 21년 · 강
召見內閣提學鄭民始水原留守趙心泰于重熙堂命兎城僉使金鎭郁畿內邊將相換
정조 21년 · 목
舟橋堂上鄭民始啓言舟橋都監官金鎭郁除拜兎城僉使矣此人最爲熟習於舟橋排設而下往遠地則臨時上來看役其勢末由請令該曹與畿內邊將相換從之
정조 21년 · 강
命湖南光陽等三邑湖西藍浦等四邑稅大同裝運時滿千石外或有加數同載上納
정조 21년 · 목
舟橋堂上鄭民始啓言各邑稅大同分排裝運於各船以爲推移滿千石之數而其中湖南之光陽樂安礪山湖西之藍浦保寧泰安平澤等邑穀物千石外或加三四十石或六七十石而他無移載之道此則其數不多仍令同載上納之意請分付從之
정조 21년 · 강
命果川等五邑鄕軍試射放賞格令畿營以公穀會減施賞
정조 21년 · 목
壯勇大將鄭民始啓言今番果川始興廣州龍仁安山等邑鄕軍試射放賞格數旣不多令京畿監營以公穀會減上下之意請分付從之
정조 21년 · 강
命東部令李顯祿推考部屬令攸司科治
정조 21년 · 목
壯勇大將鄭民始啓言五部字內有失火處則該部之卽報形止於本營例也昨夜館洞有人家失火之事而東部不爲報來請當該入直官員推考警責部屬令攸司科治從之
정조 21년 · 강
命本營雇立軍士四名移屬內閣
정조 21년 · 목
內閣提學鄭民始啓言本閣使喚軍士常患苟艱兵曹雇立軍士四名有曾屬於壯勇營者而今則本營凡節有裕雇立四名請移屬內閣從之
정조 21년 · 강
命長水縣監柳尋春除憲府署經
정조 21년 · 목
政院以長水縣監柳尋春昨已肅命而憲府諫院不備無以備員署經啓稟敎以正言前望單子入之待下批與諫長牌招署經憲府則除署經
정조 21년 · 강
以洪明浩爲吏曹參判蔡弘遠爲參議尹持範爲正言竝前望也
정조 21년 · 강
罷慶尙監司李書九職
정조 21년 · 목
政院以書九不卽肅命請推考敎以到今事面亦不可不顧所謂情病俱非不可强者則昨日處分之後經宿闕外無意膺命分義壞矣處義非矣在前辭藩者多有本道守令左補之例而此嶺伯事亦異於彼國綱所在豈可更煩飭敎乎監司李書九罷職其代旣有政命待政官入來依例問議大臣卽爲受薦以來
정조 21년 · 목
以李日運爲兵曹參知趙鎭寬爲慶尙監司西春君爗爲副總營沈允之爲莊陵參奉允之初仕也
정조 21년 · 강
右諭善李城輔從縣道陳疏辭職賜批
정조 21년 · 목
疏略曰胄邸就傅之慶大有關於國本之重聖學之繼承在此睿德之成就在此惟是衛翼啓沃之方又在於左右陪侍之得人則其所難愼有異於微官至於特差之擧別設位置尤出常規之外宜簡鴻博授此重任如臣不才不足以充數於使令之末而以其濫叨僚寀謨訓所發若將有所待而行之者然其爲仰累聖朝擧措當何如哉臣旣無才識可備誦說則趨承與否不繫於病勢之輕重而狗馬宿疾近益沈篤實無扶曳作行之勢開講之期今已迫近而無由對揚伏乞極加威罰焉批以偕來於重臣之史官待其入來企爾之來亦若待重臣之來爾須卽起上來仍敎以此批答自政院下諭
정조 21년 · 강
前持平金光遇陳疏賜批
정조 21년 · 강
命罪人李墷更査議處京兆吏隸等加刑照律
정조 21년 · 목
刑曹啓言罪人李墷依傳敎反覆嚴問則以爲本道推捉之際因其母病不得離捨至今遲延云情理雖如渠供行査旣係判下則經歲逗遛萬萬駭然所當請刑而旣有嚴問取招之命請上裁敎以旣云就訟本道蒼黃歸見又云呈狀於當部該府下去之證據呈狀之果然更爲取招於渠處査問於該部該府論理議處又啓言漢城府出禁吏隸等依傳敎嚴刑究覈則書吏崔錫勳則昨年六月以苧布出禁執捉松商依例納贖於本府而受賂一款極口發明書吏孫慶洽使令李太起李再榮則昨年七月執捉松商於延曙驛私自受賂云右漢等所犯若是狼藉所當嚴刑照勘而旣有究覈啓聞之命請上裁敎以更加嚴刑照律
정조 21년 · 강
命庚辰溫幸時待令坊民申道澄等水刺間房直權鍾金帖加
정조 21년 · 목
戶曹啓言庚辰年溫泉幸行時待令擧行甕里坊民申道澄吳天國金德重金三龍申萬郁水刺間房直權鍾金已上六十以上各米一斗大口魚一尾西氷庫坊民朴昌根朴成臣金山海鄭健申道成已上五十以上各米二斗依前例題給敎以帖加成給
정조 21년 · 강
廣州留守徐有隣以本府所在本營隨駕鄕軍射放別單馳啓命射三中崔當得等二入直赴殿試其餘入格人自本府施賞有差
정조 21년 · 목
別單左司別中哨一旗一隊長崔當得二旗三隊第一名金龍大以上柳葉箭一巡貫二中邊一中直赴殿試左司別左哨一旗二隊火兵金光孫貫一中邊一中弓一張長箭一部廚役金起喆邊二中弓一張帽一立一旗一隊長金廷石二旗總崔致柱三旗二隊長曺道文第三名崔大春以上貫一中各弓一張能麼兒金載重一旗總李鉉國二旗一隊長秋奉益第六名洪宗寬卜馬軍陳福得二隊長李正直三旗總李必得一隊長金龍得第三名金春盤第九名崔義大二隊第八名黃海碩三隊第七名李才得第十名玄致黃待年軍崔仁得以上邊一中各帽二立別中哨一旗一隊第三名朴龍壽貫一中邊一中弓一張長箭一部書記張始敬邊二中弓一張帽一立三旗三隊第六名金日才貫一中弓一張一旗一隊第一名金福信二隊第七名金俊起第八名金益景三隊第六名宋泰興二旗一隊第二名朴奉周第七名金景善第八名金景雲第十名朴宗學卜馬軍兪順萬二隊第三名張時華第九名柳東起火兵韓德辰三隊第六名吳有福第八名李今孫三旗一隊第五名石景福三隊第二名金壽奉第八名金興宗以上邊一中帽二立別左哨一旗三隊第四名金興福三旗二隊第四名李泰萬以上鳥銃三放貫一中各木一疋伺候張晚得二旗二隊第三名金尙大三隊第二名李福龍第六名李仁彬三旗一隊第五名金載昇三隊第三名李希得別中哨一旗二隊第一名全福萬以上邊一中各布一疋
정조 21년 · 강
遣承旨詣宗廟永寧殿景慕宮奉審摘奸詣弘陵奉審摘奸局內諸陵一體奉審
정조 21년 · 목
敎曰左承旨馳詣宗廟永寧殿景慕宮奉審摘奸以來同副承旨馳詣弘陵奉審摘奸以來局內諸陵一體奉審以來
정조 21년 · 강
命遣吏郞摘奸諸執事淸齋
정조 21년 · 강
命違牌及未肅拜臺諫牌招長水縣監柳尋春署經
정조 21년 · 목
政院以長水縣監柳尋春當爲署經而大司諫李晩秀司諫徐有沂正言趙台榮尹持範牌不進獻納金若鍊在外不得署經啓有是命
정조 21년 · 강
補尹持範爲林川郡守
정조 21년 · 목
政院以持範再違召捧傳旨敎以旣無情勢則堂下侍從之一日再牌不進有關紀綱林川郡守除授使之當日辭朝時任郡守遞付京職
정조 21년 · 강
遞承旨洪義榮以李晩秀代之前望也
정조 21년 · 강
諭工曹判書宋煥箕待和暢上來
정조 21년 · 목
假注書尹命烈書啓以爲臣敬奉聖諭傳諭于工曹判書宋煥箕所住處則以爲竊伏念貳邸開講何等至重而乃以賤臣之故稽延至此臣之罪大矣玆伏聞吉日已卜盛擧將行欣忭之忱靡有涯極情勢之私何暇敢陳而今臣宿疴漸痼新症添劇實無跬步起發之勢以此筋力萬無以趁期趨承祗伏俟譴云臣姑爲仍留敎以春寒尙峭此時排站作行有非體諒之擧欲於和暢後擇吉卿其知此上來事爾其傳諭爾則先爲上來以便重臣之心
정조 21년 · 강
召見禮曹判書閔鍾顯于重熙堂
정조 21년 · 목
予謂鍾顯曰開講吉日果已推擇乎鍾顯曰來月十二日爲最吉矣予曰工判不欲幡然乎鍾顯曰見史官尹命烈書則以爲出處無難處之端云而今附奏又如此史官似亦不能詳知其出處矣
정조 21년 · 강
召見戶曹判書李時秀于重熙堂
정조 21년 · 목
予謂時秀曰開講時所用鋪陳事有所下敎矣卿果聞之耶時秀曰已承下敎而縇則用黑色耶予曰册禮後所用鋪陳例以黑縇爲之而册禮前當用靑色矣時秀曰師傅則席用彩花而方席以豹皮爲之諭善則席用馬蹄紋而方席以山羊皮爲之前例如此今番亦依此爲之耶予曰依此爲之好矣予曰硯匣册床皆用假漆切勿用太鮮過侈可也時秀曰果川始興會錄米今已經年使之從便改色好矣予曰依此爲之時秀曰戶惠廳會錄木捧置一庫雨漏鼠破俱無看檢之道付之該曹該廳折半或三分一使之每年改色似好矣予曰商量從便處之爲宜矣
정조 21년 · 강
召見載寧郡守宋欽書下直守令林川郡守尹持範于重熙堂
정조 21년 · 목
予謂欽書曰爾與山林爲幾寸親乎欽書曰卽臣八寸大父矣予曰山林之病情何如而筋力亦如何耶欽書曰前年八月以後更未相見故病勢之加減筋力之衰旺未能詳知矣予曰蔘料曾或得用乎欽書曰前夏沈痼之時目內局賜送蔘料連爲試用矣予曰肅廟朝輔養官先正爲之而山林卽先正之孫故必欲待其上來卜吉開講予意爾當知之矣曾聞其有幡然之意甚以顒望矣今聞其答右相書以不能上來爲言此何故也爾於昨日見右相而右相之言如何耶欽書曰右相以爲曹筵開講卽今日莫大之慶而吉日將卜山林不來不勝悶鬱云矣予曰出處雖不容易而顧今事面山林不可不來爾於今日發程進去爾須竭誠以回遐心趁吉日偕來而爲先以登程日子從速書報右相與禮判以爲轉達之地可也爾雖蔭官而今此下敎亦以爾先正之孫故也予又曰春氣漸暢日候溫和重臣精力雖云衰謝不必排站徐徐作行則可保安穩入城矣承旨申耆曰馬牌何以爲之乎予曰給二馬牌可也
정조 21년 · 강
遣承旨詣受香所奉審摘奸
정조 21년 · 강
遞司諫徐有沂正言趙台榮以李魯春爲司諫韓啓玉洪秉臣爲正言竝前望也
정조 21년 · 목
有沂台榮呈告也○因政院監察茶時啓辭敎以都憲外呈告臺諫許遞前望單子入之以魯春啓玉秉臣批下
정조 21년 · 강
命宣禧墓火巢內偸葬令京兆當日內掘去仍令捕廳捉得罪人依法嚴繩本墓典監分揀懿昭墓守衛官李熽李海觀拿處
정조 21년 · 목
漢城府啓言卽接禮曹移關則宣禧墓典監牒呈內去十月分有何許漢乘夜偸葬於本墓外靑龍懿昭墓白虎隔崗之上而多般窺捕終不捉得移關京兆卽速掘移後期捕當漢以爲刑配之地事移文來到矣莫重墓所火巢內有此偸葬萬萬驚悚發遣部官摘奸則果如關辭而本墓舍音及該洞任掌山下居民等所告內昨年十月初六日何許人乘夜偸葬故晝夜探察終不捉得云偸葬之漢雖未捕捉掘移一款不可暫時遲緩卽令當日內掘去亦令捕廳捉得罪人依法嚴繩而十月偸葬今始現發典監之初旣不謹於守護終又稽滯於文報者節節駭然令攸司從重科治懿昭墓守衛官則非但不謹守護全未覺察初不論報者尤極矇然請令該府拿問處之允之敎以典監則旣有査報分揀
정조 21년 · 강
命陽川縣令吳泰彥陽城縣監吳慶元久任
정조 21년 · 목
吏曹啓言觀此京畿監司李冕膺狀啓則以爲陽川縣令吳泰彥殫竭筋力事多修擧陽城縣監吳慶元一心淬礪說意圖治斗邑殘局庶幾其蘇特許久任以責成效恐合事宜令該曹稟處云請兩邑守令竝依狀請施行允之
정조 21년 · 강
命前開城留守趙鎭寬仍任
정조 21년 · 목
因該留守薦望敎以爲其蘇弊於弊府兼軫惠養之政拔例低點歲未及周遞易可悶望九老人之將往於近七百里之地其勢誠難强上來之後萬一逡巡如前伯之爲則有關國體以此以彼合有變通前留守趙鎭寬仍任政官牌招開政嶺伯更卽受薦差出待下批使之不多日內辭朝
정조 21년 · 목
以尹東晚爲大司諫李亨元爲慶尙監司
정조 21년 · 강
命金吾時囚鄭文在行査間姑放
정조 21년 · 목
義禁府啓言昆陽前郡守鄭文在原情以爲渠雖甚愚劣亦知松禁之至嚴莅任五朔常加嚴飭時遣鄕色別爲摘奸則癸丑年風落所斫及乙卯年濟民倉營建時所斫根頭狼藉山下居民潛斫之痕間間有之故益加禁戢矣今此執頉其數夥然恐是新舊根混入之致雖令渠未及察飭半年之間二千餘株犯斫似無是理至於營校驅逐事渠身爲下官豈敢驅逐摘奸之校而今正月統營裨將以松田摘奸多率校卒來到本郡初不入山縛致監官山直以山上斫根之爲幾株民間藏置之爲幾株且杖且詰威喝萬端又縱校卒搜括村閭民人擧皆奔竄渠聞極驚駭取考戊申事目則有摘奸褊裨憚於躬行使下隸替行操縱者禁斷之條故渠先欲報營禁止則渠乃知機徑歸其間事實不過如斯渠不念體禮輕先禁斷已是妄率當初論報不過校卒輩作弊之狀而帥臣以語多噴薄至有論啓渠何敢爲發明之計乎一則渠罪二則渠罪云嚴問之下游辭漫漶所當請刑而旣有捧口招施以卽其地定配之命請待判下擧行敎以供語與狀辭不無相左處令道臣詳査狀聞後議處行査間姑爲放送
정조 21년 · 강
飭諸營字內播植禁松之政
정조 21년 · 목
訓鍊都監以本局分授內山社稷後麓洗心臺近處及北岳下諸處今月十五日爲始定送校卒植松啓允之敎以禁御兩營所營字內依昨年例播植而總戎廳亦爲嚴飭此後禁松勤慢已令廟堂察飭而亦當時遣宣傳官以考卿等動怠俾各着念○御營廳以膺峯左右諸麓當爲植松處今二月十八日又爲種植啓允之敎以禁苑相望處東小門外貞陵近處山麓亦果本營字內則一體播植○禁衛營以南山內外麓諸處今二月十九日爲始又爲植松啓允之敎以本營所管自別卿其各別董飭一如前令尹之勤勵
정조 21년 · 강
遞承旨金勉柱李海愚以李益運李肇源代之竝前望也
정조 21년 · 목
敎曰左副承旨右副承旨許遞前望單子入之待下批牌招察任
정조 21년 · 강
重推注書柳遠鳴
정조 21년 · 목
政院以注書柳遠鳴落點承旨誤傳姓名請推考敎以當該注書爲先從重推考
정조 21년 · 강
命右相家遣御醫持藥物看病
정조 21년 · 목
因御醫吳仁豊書啓敎以不離看病而動靜這卽啓聞又因仁豊書啓敎以夜深後動靜更爲啓聞人蔘三兩掌務官卽爲齎傳
정조 21년 · 강
掌令尹悌東疏陳母病乞遞臺職賜例批
정조 21년 · 강
冬至正使金思穆副使柳焵以自燕離發馳啓
정조 21년 · 목
狀啓以爲臣思穆一行昨年十二月十一日入栅本月二十七日追到燕郊堡副使柳焵書狀官李翊模留住處表咨文中正使姓名一一改塡而以表文方物議定事先送首驛鄭思賢於禮部以爲太上皇帝前皇帝前三大節表文式樣皆准貴部咨謹備二分而方物之勿爲兩分呈進依太上皇帝旨意貴部咨文只備一分以來爲言則諸官員以爲事體當然云故又以一分方物之當納於太上皇帝前當納於皇帝前畫一指揮爲言則諸官員曰當納於太上皇帝前云皇帝前旣無方物則方物表何以爲之乎答以勿爲呈進又以爲聖節方物則不可以一分兼進於二聖之前謹備二分以來唯願以此啓聞諸官員皆曰貴國所辦得矣又以禮物總單年貢條御前二字改書之意爲言則答以此乃呈于本部者不必改書云故臣等仍詣禮部呈表咨文則侍卽鐵保領受而皇帝前方物表正副本六道禮部咨文九道禮物總單三道還爲齎去以待復命日呈納計料住接於南小館二十九日因禮部知會臣等演禮於鴻臚寺同日自禮部招致臣等跪聽太上皇帝旨意曰爾國所進今年歲幣方物雖令盡捧其中謝恩方物移准於明年正貢又傳旨意曰有謝恩時則只進表文勿進方物之意歸傳可也云故臣等叩頭稱謝三十日設年終宴臣等詣保和殿皇帝先陞殿東暧閣坐候太上皇帝陞殿西向侍坐文武官隨同宴筵而臣等坐於殿東陛上暹羅使臣次之動樂進饌設雜戲賜臣等共一桌侍郞鐵保引臣等至御榻前太上皇帝親斟御酒各賜一杯禮部尙書德明傳授臣等臣等受爵叩頭而飮宴罷歸館後賜文園南橘柑子石榴又自內務府輸送宴桌當夜又自光祿寺送饌桌各一於臣等及書狀官今年正月初一日五更臣等與書狀官詣午門前皇帝乘黃屋小轎幸堂子少頃回鑾開東太上皇帝御太知殿皇帝西向侍立臣等隨入殿庭立於暹羅使臣之右行三跪九叩禮隨文武官退出太上皇帝還內皇帝御太和殿文武官及臣等行禮一如初儀當日夕賜臣等及書狀官各回回葡萄一小帒初二日賜臣等及書狀官鱘鰉魚初六日皇帝幸太廟臣等與書狀官詣午門前祗送未明皇帝乘黃屋小轎少頃回鑾臣等路左柢迎歲幣中例有截留於瀋陽之物而臣焵到瀋陽時歲幣方物雇車未及來到故落留首譯待雇車來到一依禮部公文歲幣中紅紬一百匹綠紬一百匹生上木三百匹好大紙二百卷好小紙二千二百一十卷粘米三石五斗四升呈納該庫其餘交付押車章京以爲領運之地十二月三十日來到今月初八日因禮部知會呈納於各庫初九日皇帝幸祈穀壇臣等詣午門前祗送初十日行歲初宴於紫光閣臣等詣紫光閣近處伺候皇帝乘黃屋小轎由瀛臺至臣等柢迎處皇帝顧眄而過少頃太上皇帝乘黃屋小轎由玉蝀橋而來臣等又爲柢迎則回顧而過臣等隨入東陛上坐於暹羅之石太上皇帝坐御榻上皇帝侍坐西向迭奏諸樂甬戲優戲先進酪茶次進饌桌臣等共一桌更頒酪茶一巡又使近侍傳賜御桌圓餠一器禮部尙書德明等引臣等至御榻前賜酒受飮一如前儀臣等退坐移時太上皇帝皇帝由閣後門還官和珅福長安分坐頒賞於各國使臣賜臣思穆錦三匹漳絨三匹大卷八絲緞四匹小卷八絲緞四匹花大荷包一對小荷包八個賜臣焵錦二匹漳絨二匹大卷八絲緞三匹小卷八絲緞三匹花大荷包一對小荷包四個臣等一跪三叩而退當日自禮曹知委臣等撰進觀燈詩故臣等各製七言律詩一首以進十一日太上皇帝幸圓明圓臣等與書狀官詣三座門外伺候太上皇帝到臣等柢迎處顧眄而過問于近臣曰朝鮮使臣何日可以隨到乎和珅對以十二日例爲來到矣臣等於十二日詣圓明園住接於近處十四日太上皇帝出坐於山高水長皇帝侍坐西向設角戲酪茶一巡後引臣等就外班饋菓盒及猪羊鹿尾盤又以元宵餠各一器遍及於臣等及從人日晡後設燈戲與西洋鞦韆十五日設放生戲於正大光明德明鐵保引臣等至御榻前太上皇帝親爲斟酒使和珅授臣思穆使福長安授臣焵臣等叩頭而飮退坐班次各賜饌桌又賜御桌上一器圓餠及一盤猪羊後太上皇帝還內罷宴當日禮部傳言使臣進詩又以皇旨使臣等親來受賞臣等詣圓明園外禮部卽中富森阿傳授御前加賞龍緞二匹大小絹箋四卷福字方箋一百張筆四匣墨四匣硯二方玻璃器四件雕漆器四件臣等祗受後逢授於上通事處使之呈納於臣等復命之日臣等處各賞大緞一匹絹箋二卷筆二匣墨二匣臣等領受後更詣山高水長近處就班饋盒諸節一如昨日之爲而燈戲雜戲比昨日尤盛繩火紙炮聲響如雷臣等十六日還歸館所十九日更詣圓明園仍入山高水長庭下太上皇帝出座皇帝侍坐德明等引臣等至御榻前叩頭而跪太上皇帝使和珅傳言儞們還歸以平安以過傳于國王可也臣等叩頭更跪又問曰世子年歲幾何臣等謹對以爲八歲矣又問已經痘乎臣等謹對曰未也退坐班次各賜酪茶一巡饋菓盒餠肉之節及燈戲雜戲炮具一如上元太上皇帝還內皇帝隨後臣等與諸國使臣竝爲隨入於山高水長之後仍乘雪馬行里餘至慶豐圖太上皇帝御廡下榻上皇帝侍坐略設傀儡戲內侍引臣等出還歸館所二十二日因禮部知會臣等與書狀官及正官詣午門前領賞依例行三跪九叩禮而御前年例回送禮單外特賞表緞四匹裏緞四匹粧緞三匹雲緞三匹貂皮七十張馬一匹玲瓏鞍䩞全部加賞玉如意一柄大緞三匹錦緞二匹閃緞二匹絹箋二卷硯二方筆墨各二匣祗受逢授於上通事處使之呈納於臣等復命之日仍卽回館特賞加賞一款使首譯送禮部詳探則禮部業經奏査上年朝鮮國于例貢外遣使進慶賀貢三分蒙特恩于例賞外有賞賜物件此次該國多進貢物二分査照上屆酌擬開單進呈云云出示公文二十六日臣等詣禮部行下馬宴當日還館所行上馬宴二十九日因軍機票文目禮部知會使之領咨而無例之事不可創行更加詳探則皇帝奉太上皇帝聖諭有特旨云臣等詣禮部則郞中富森阿展開咨文以爲此次謝恩方物勿爲備進抵作下次正貢云云故臣等祗受合回咨文三十七道受來當日臣等一行自北京離發臣思穆軍官出身具壽集臣焵軍官前縣監任希澤譯官前主簿李光祐授狀啓先爲發送
정조 21년 · 강
命承旨李晩秀仍任槐院譯院之任仍命先來軍官具壽集任希澤待其上來令攸司科治
정조 21년 · 목
敎曰先來出來回咨文書當爲照管左承旨李晩秀兼管槐院譯院之任仍任使之專意擧行○政院啓言冬至使先來譯官陪持昨夜入來而軍官二人中路落後待其上來請竝令攸司科治允之
정조 21년 · 목
因該曹習陣單子敎以內禁衛試射在近習陣置之
정조 21년 · 강
命犯夜人令該營嚴査科罪
정조 21년 · 목
巡廳以犯夜人善騎隊出身陸慶輝折衝宋光洙依例移送兵曹啓有是命
정조 21년 · 강
命南北漢久居僧徒限滿者帖加成給龍珠寺僧徒則滿十五年者爲先帖加其後依南北漢例爲之
정조 21년 · 목
廣州留守徐有隣狀啓以爲本城各寺三十年久居僧帖加事曾有定式矣久居僧徒等請令該曹帖加成給敎以依定式卽爲成給北漢亦有滿限者令帥臣一體狀聞後成給事下諭總帥龍珠寺僧徒亦用此例爲之而係是新創今番則滿十五年者爲先帖加其後依南北漢例爲之事下諭于華城留守
정조 21년 · 강
命關東諸邑還穀加分依狀請施行
정조 21년 · 목
該監司徐有防狀啓以爲道內各邑還穀元數自來不敷昨年雖曰稍登當春民勢猶爲茍艱農糧種子專靠還穀列邑守宰一辭報來皆以留庫各穀量宜加分爲請臣多有裁減而不可不加分者猶爲四萬六千二百三十石矣請令廟堂稟旨分付敎以依狀請施行事回諭
정조 21년 · 강
命來二十一日輪對當次人受點後日次來待
정조 21년 · 강
召見諸承旨及京畿監可李冕膺于誠正閣
정조 21년 · 강
命章陵幸行時新作路中添入民田者姑許起耕秋成後修治仍命舊作路犯墾者令邑倅待秋看坪時闊狹
정조 21년 · 목
京畿監司李冕膺啓言章陵幸行旣有待下敎之命矣前秋新作路中添入民田者宜不敢擧論於耕作而此與舊作路起耕自犯禁條者有異今則春分在邇姑許起耕待秋成還爲修治恐合便宜從之敎以舊作路之犯墾民習固甚可駭轉賣其土屢易其主今於過六十年後豈可全然白徵乎此則惟在邑倅待秋看坪時闊狹之如何亦以此意面飭
정조 21년 · 강
命右相家遣史官問疾進去醫官不離看病
정조 21년 · 강
施卒右議政尹蓍東隱卒之典
정조 21년 · 목
禮曹以右議政尹蓍東當日卒逝停朝市啓○該曹又以五禮儀大臣之喪自上有擧哀之節而取考謄錄則或因特敎擧行矣自下有不敢循例取稟啓敎以依近例遣承旨致弔之意別下傳敎矣○敎曰右相之逝單奄至嗟惜衋傷之外爲國事寧欲無言此大臣自來負望於朝野而拜相以後觀於輿論之稱協其本末槪可知矣委任旣專成效方責而注措之彌綸廟堂有恃今焉已矣何逝之遽也雖未臨弔於其第擧哀於橋上按例隱卒之典卽當備禮禮葬該曹依例擧行成服日遣承旨致弔旣經閣職內閣致祭待祭文製下先行於成服日而遣承旨致祭則葬前擧行大臣議諡例行於葬前分付弘文館及期會議其孫待筮仕年滿依例調用大臣祿俸限三年特爲輸送事分付
정조 21년 · 강
遞正言洪秉臣以邊景祐代之前望也
정조 21년 · 강
判敦寧李命植陳疏請休致賜批許之
정조 21년 · 목
疏略曰自夫十許年以來踪地萬萬危臲爲世棄捐不敢自同於無故束帶彈冠已無望於此生杜門伏枕聊自矢於餘日惟以休退二字作爲沒身要符庶幾有以全保素執伏乞臣之本兼諸任悉行刊免仍照古經致政之例以成至切之懇批以屢懇不可固拒致仕之請特爲副施令該曹詳考可據之例擧行
정조 21년 · 강
慶尙監司李亨元陳疏辭職賜例批仍飭斯速肅命
정조 21년 · 목
敎曰嶺伯窠之屢次出代國體所在極爲未安新除授慶尙監司李亨元疏批已下使之卽爲肅拜仍令從速辭朝
정조 21년 · 강
校理李福潤陳疏辭職踏啓字
정조 21년 · 목
疏略曰噫彼柳師文父子傳襲凶悖如彼而王章未伸公議堇存則設令聲氣相近顧戀不淺尙不敢爲之依違況臣本與渠跡是楚越之間義重鷹鸇之逐顧何心曲爲渠地自歸緩討之科哉伊日臺啓旣傳批旨未下僚臺已遞臣之繼陳雖曰有違格例旣傳其啓則不可謂停也及臣退出之後喉院乃使院隸呼停啓之望論其事實不過如斯而臣於是宛然爲停啓之人也臺章論臣以改正臣何敢徒恃寵靈着帽束帶復廁朝紳之列乎伏乞亟命鐫削臣職
정조 21년 · 강
命平海郡燒燼戶還役勿徵
정조 21년 · 목
江原監司徐有防以平海郡民家七十六戶失火燒燼恤典題給馳啓敎以濱海之地失所極爲矜惻況杆城之民至今招集則其在一視之政豈可泛忽乎其中小殘戶如有還與役勿徵大中戶差等雖一夫一婦莫或之他而畢奠接後形止摘奸狀聞事回諭
정조 21년 · 강
忠淸監司林濟遠以木川縣金興孫上言査實馳啓命殺獄罪人沈福永嚴訊取服
정조 21년 · 목
該監司狀啓以爲木川居童蒙金興孫以其父本伊被打於沈福永仍爲致死而終不償命事上言令道伯査啓事判付矣金興孫上言內渠父本伊壬子年爲沈福永一手下鍤䪿門坼裂血髓竝出卽地致命無他可疑之狀已著於道臣啓聞中及初覆檢官結辭而福永以幺麼兩班之勢不無闊狹於同推之際或月一或月闕同推之時或十杖十一而止萬無償命之道伏乞嚴明批下速速償命云矣蓋此獄事鐵鍬行打之跡已極憯毒情節之無疑無容更議而至於同推之或闕訊杖之不準一款嚴關査問則木川縣監禹成謨牒呈以爲或緣罪人之病劇果有數次報營待差擧行之事訊問之時無端減杖殆不近理但以囚供之抵賴尙稽償命之當律云故罪人同推別加嚴訊期於從速取服之意另飭推官緣由馳啓敎以各別嚴訊斯速取服狀聞事分付道臣又或抵賴捉致營庭使之嚴訊得情
정조 21년 · 강
命龍川府使黃仁煐肅川府使李馨秀相換一款置之
정조 21년 · 목
吏曹啓言平安監司朴宗甲狀啓以爲龍川府自來弊邑兼以薪島搜討之役責任尤重而該府使黃仁煐年近七十精神氣力自有運用不到處然而老鍊熟手政宜換與閑局肅川之比龍川緊歇閑劇不啻有間則似無不堪任之慮故前狀中敢請兩邑相換者以此更此馳啓令該曹稟處云矣肅川府使李馨秀治績雖有可稱瓜期不遠又換他邑以新拜例計仕則恐過分數而仁煐熟手旣曰足堪於肅川則魯衛之間迎送有弊無寧仍置該府責效桑榆亦似無妨相換一款請置之允之
정조 21년 · 강
放金吾時囚李熽李海觀
정조 21년 · 목
因囚單子敎以此後則各別巡山之意嚴飭放送
정조 21년 · 강
配秋曹罪人李墷于三陟府
정조 21년 · 목
該曹啓言罪人李墷決杖一百後三陟府徒三年定配允之
정조 21년 · 강
召見承旨黃昇源申耆于重熙堂
정조 21년 · 강
召見左議政蔡濟恭于奉壽堂
정조 21년 · 목
濟恭曰臣於今番行幸憂喜交中伏想出宮之前未及就睡駕到華城日尙未午靜攝之餘達夜勞動旋卽巡城演炬至於更深昨又謁園親享竟日巡山侵夜回鑾旣憂聖體之過於勞攘且喜大聖人氣度之康旺逈異於凡常矣予曰先大王五十年儉德何如及至倦之齡勤政何如予所仰覩而承聆者思欲繼述服膺未嘗暫弛於一飯一息之頃而近年以來戒懼之心日甚一日自待甚薄罔敢自逸至於起居服飾之節惟恐或涉於暇豫侈大況於謁園之行巡山巡城俱是不可已之事豈或憚勞而占便乎昨日巡山時道路迂廻難容旋馬而非但不知勞憊神氣還覺有勝可驗勤勞之愈於便逸矣昔在孝廟朝作滌惱堂於後苑御內厩馬使中官執鞚往臨是堂殆若日課者然外雖無蒐狩之擧內實出習勞之意堂有御製懸板惟我列聖朝無不以習勞於跨馬爲家法予欲仰體而每多不逮凡於禁苑以戎事殿座之時及射的之時必爲騎馬者亦欲追先朝故事也以是之故雖終日御馬不知其爲勞耳濟恭曰聖敎如此伏切感歎然而聖人之血氣有時而衰則亦有行不得處今我聖上血氣不衰有若天行之健尤萬萬慶幸矣予曰近來戎裝無論文武皆用助繩此非古法故今兵判及政院禁之矣濟恭曰助繩之法自近古有之而係是當禁故每於武試有搜驗之規矣予曰每年園幸予必和送卿詩而昨冬城役後卿之所作予未及和送凡事宜有始終故昨果和韻以送卿果見之耶濟恭曰臣之蕪句每荷雲章之俯和臣不勝且榮且感殿下於性理工夫聖學高明則臣固常欽仰而傍及詞章卓越千古尤萬萬欽誦矣
정조 21년 · 강
以申泂爲淸城僉使口傳也
정조 21년 · 목
敎曰城役橋役效勞旣多同知申洞關西僉使令該曹口傳擬入
정조 21년 · 강
由華城行宮進發招諭城內民人于長安門內
정조 21년 · 목
鼓三嚴予具軍服乘馬出左翊門新豐樓到長安門內命招入城內民人使承旨諭之曰城役旣完城內尊居之民富庶蕃殖卽次第事也其富實之策予方宵旰講究而爾等亦旣勞矣今年還餉自牟還爲始竝許除耗爾等知悉安業樂生爾等自舊邑移來之後尙未着根此予所以一念之不弛也民人等十百爲群攢手齊聲曰臣等年年沾恩擧皆安堵而今又承還餉蠲耗之澤萬萬感祝不知所達矣
정조 21년 · 강
駕到長安門外諭左議政蔡濟恭還入華城數日後上來
정조 21년 · 목
濟恭祗迎路傍敎曰右相當爲出來押班卿則昨旣驅馳於押班今日又何可勞攘此意遣史官傳諭于左議政自此還入城內數日後上來事一體傳諭
정조 21년 · 강
駕到迎華驛前路召見察訪李五鎭命五鎭守令除授
정조 21년 · 목
予謂五鎭曰今見郵館已成民尸櫛比皆爾之力入接之戶數幾何而凡節漸至成樣否五鎭曰原居之民二家新入者爲五十三戶衙舍則四十餘間皆已告成矣予曰來頭民戶之移來者又當爲幾許五鎭曰近日十餘戶自外處入來解凍則又當有數十戶入來者云矣○敎曰迎華新館旣甚精緻郵治屋廬不啻櫛比途中望見成一大官村此皆該察訪幹務解事之致迎華察訪李五鎭守令除授待郵治規模稍定差送事分付
정조 21년 · 강
駐蹕于遲遲臺肆覲行宮安養撥所晝停于始興行宮
정조 21년 · 목
由萬石渠前路至遲遲臺下馬御臺上宣饌于閣臣承史命後廂廣州鄕軍二哨先詣肆覲站領付廣州留守爲環衛作門而歷臨後自其所解嚴又命宣傳官外營將校捕校卒等之自此落後者皆令招入賜饌一盒使之分饋少頃乘馬進發至肆覲站御行宮敎宣傳官曰廣州鄕軍當自此處解嚴不必待內使之令留守自主張待信箭卽爲解嚴事分付少頃乘馬進發至安養站下馬御撥所召見閣臣承史兵曹判書宣饌予曰此站植木事旣有下敎而見今所植零星是豈成說乎自今春爲始各別植木之意另飭撥將也仍乘馬進發至大博山坪下馬少憩復乘馬進發至始興縣下馬入行宮
정조 21년 · 강
召見京畿監司李冕膺地方官金思羲于始興仃宮
정조 21년 · 목
予謂思羲曰乙卯年有民役除給之事其果遵行耶思羲曰成節目遵行矣予曰安養築垌處其已起墾耶思羲曰已築者可播十餘石種已爲起墾而未及起墾者又餘其半矣冕膺曰築垌後民利甚大故前則安養居民僅爲十一戶今則爲三十一戶來頭民戶之漸次增聚可知矣冕膺曰聞華留言沿路橋梁之動駕時造成者仍不撤去隨傷隨補爲好云而臣意則雖以此邑言之如軍布川橋念佛橋若當潦水必皆漂去以致橋財之閪失矣予曰如無潦水則橋之不撤亦云利於民矣冕膺曰如咸興之萬歲橋每於五月潦水之際撤去過潦後更設依此爲之似好矣予曰今年姑不撤去試其潦水時漂去與否自明年更爲定式好矣予曰己酉以後凡係園幸需用必欲不煩經費壬子年劃給三萬五千兩錢於畿營貿租二萬六千石分置列邑以裕民食糶䨀取耗以備園幸時各站諸般支用之資此所謂貿租條名色也蓋其作錢之際取高價則有害於民反非爲所重之意取歇價則亦無擧行校吏沾漑之資故一從市直而取之以詳定例上納如有贏餘則除出若干屬之校吏其餘盡數載錄於會外以爲營用規模已成姑不生弊而每以元數不足之故監司稱以自備多以公用會錄今則園幸時進排諸條皆爲移送外整理所營用其果有贏餘者耶冕膺曰雖曰監司自備不過以公補公初無自己辦出者而況今則贏餘自在有補營用矣且畿營公用來頭有稍饒之望儲置米前則自惠廳會減轉轉移來故不能防奸每年所用動費八千石近來則畿營主管爲之故無見欺之慮如昨年所入倍於常年而會減之數不過七千石以此推之每年所餘似不下四五百石矣
정조 21년 · 강
命始興縣田政蠲稅之方道伯與該倅從長措處
정조 21년 · 목
始興縣令金思羲所懷以爲本縣田政最爲民瘼而流來未蒙頉非但舊初不之厥數夥然竝計各年之成川浦落至爲一百三十五結之多每當槪狀磨勘之時不得永頉例入今災而災總準數請得其勢末由分俵因此苟簡實惠難究自臣待罪之初略有査得者僅爲六十結其餘七十五結尙在未蒙頉之中今若更加査櫛雖不知所得之當爲幾許結而地方自來褊少沿江二面又是一望柴草之場則其所釐正旣甚難便月下民隱且係切緊故敢此仰達矣敎曰畿伯亦陳所見李冕膺曰畿邑舊災名色殆乎無邑無之猝難一一査頉量田亦不可遽議先從該邑另加査陳恐合便宜而見今農作方始姑待秋成擧行似好矣敎曰旣聞之後豈可一任其陳荒乎捄弊之策無過於頉舊査新而先從蠲稅之方自今秋與邑倅從長措處
정조 21년 · 강
召見暗行御史鄭晩錫呂駿永于行宮推左捕將李漢豊仍命無標人令該廳勘罪
정조 21년 · 목
暗行御史呂駿永啓言臣於沿路摘奸時見左捕廳從事官從人崔景哲無掌標入衛內故敢此仰達矣敎以該大將推考無標人令該廳査實勘罪
정조 21년 · 강
由始興行宮進發駐蹕于龍驤鳳翥亭召見舟橋堂上鄭民始都廳具明遠命舟橋都監官金振郁邊將除授其餘領將監官等明日施賞守直船人令惠廳分給米斗
정조 21년 · 목
鼓三嚴予乘馬以出敎宣傳官曰訓鍊大將率本局馬兵一哨步軍一哨壯勇大將率京步軍二哨善騎隊一哨爲先廂禁軍別將率禁軍依出宮時信地作行壯營左司把總率善騎隊一哨本營鄕軍一哨訓局步軍一哨爲後廂又敎承旨曰陵園幸行時乘馬下馬只於陵所園所及華城行宮啓請其外沿路站則不必爲之此後依此下敎擧行也仍進發由長安峴捨萬安峴前路從北邊舊作路詣露梁下馬御龍驤鳳翥亭命舟橋堂上鄭民始率領將監官等入侍予敎民始曰舟橋船隻之七朔等待亦云勞矣酬勞之方何如則可以副其願問于領將等以奏領將等奏曰好邑初載旣爲定式船人之願亦已滿足無他仰陳者而惟惠廳斛子甚大故捧納時多有弊矣民始曰惠廳斛子一依鍮斛造成而有新舊斛故舊斛罅破有稍濫之弊矣予命分付該廳各別釐正○敎曰舟橋之役等待已過七朔都監官自舟橋初役時效勞旣多邊將除授其餘領將監官當施賞明日待令守直船人自惠廳分紛米斗事分付
정조 21년 · 목
鼓三嚴命承旨送標信信箭仍留敦義門及興仁之門隨駕軍兵及觀光人出送後還閉宣傳官跪啓稟乘橋砲三聲信砲一聲擂鼓嗚攞共三通升旗擧起火一枝點鼓點旗予乘轎渡舟橋命宣傳官一員落後下橋砲及落旗節次除取稟擧行舟師大將及隨駕軍兵卽其地解嚴由崇禮門敦化門建陽門入保定門萬八門還內
정조 21년 · 강
兵曹及壯勇外營以吹打手牢子等施賞啓
정조 21년 · 목
該曹啓言依下敎龍虎營吹打手李仁昌等四十六名各木綿一疋施賞矣○該營啓言依下敎御前待令牢子二十九名巡令手二十六名吹鼓手五十二名各木一疋布一疋大旗手四十六名各木一疋傳命巡令手二名各木二疋布一疋分等施賞矣
정조 21년 · 강
召見藥院提調沈煥之副提調黃昇源于誠正閣
정조 21년 · 강
遣吏郞摘奸諸執事淸齋與否
정조 21년 · 목
儲慶宮毓祥宮延祐宮懿昭廟文禧廟仲朔祭在再明也
정조 21년 · 강
遞藥院提調沈煥之以金文淳代之前望也
정조 21년 · 목
敎曰藥房提調沈煥之許遞前望單子入之
정조 21년 · 강
召見一提學鄭民始于便殿命本營別武士二人移定軍器色弓人矢人
정조 21년 · 목
民始以壯勇大將啓言本營軍器色尙無弓矢人名色擧行自多掣礙請別武士中二人移定軍器色弓人矢人以爲擧行從之
정조 21년 · 강
命賑廳月課米之劃給守禦廳者移屬於本營軍器色
정조 21년 · 목
壯勇大將鄭民始啓言賑廳月課米有間年上下於守總兩廳者而守禦廳出鎭之後製藥分給有非外方營門所可爲者月課米姑無歸屬之處請移屬本營軍器色以爲依守廳例擧行從之
정조 21년 · 강
黃海監司閔台爀以道內錄啓罪人同推馳啓命狀啓還下送又命嚴飭兩湖外諸道道臣未錄啓之類審閱
정조 21년 · 목
因該監司道內錄啓罪人同推狀啓敎以新除道臣之審閱獄案具意見狀聞出於求生必死之意而只就已錄啓之鐵案而看詳則餘外各邑已成獄而未錄啓之案以今推諉之習俗何時得見疏放乎其中亦必有情理之絕悖合卽錄啓以伸死者之幽菀以此以彼只從錄啓審閱有非制法之意且其狀辭太甚草略其不能盡心於刑獄可知狀啓還下送令該曹措辭嚴飭而兩湖外未錄啓之類多不擧論一體嚴飭俾有審閱之實效
정조 21년 · 강
命犯夜掖隸等令壯勇大將棍問草記
정조 21년 · 목
二所巡廳以去夜初更五點犯夜人武藝別監丁元瑞金尙廉崔碩昌等執捉啓敎以飭禁之下被捉之狀可駭令壯勇大將棍問査實草記以爲懲後之地○壯勇營啓言武藝別監三人嚴棍査問則以爲武藝別監崔道亨身病甚重離寓於松杞橋近處渠輩偕往問病不覺日勢之已暮歸路犯夜被捉云故招問巡廳軍士則果如渠輩之言請一竝除案敎以除案則分揀
정조 21년 · 강
命傳香承旨馳詣受香諸處奉審摘奸又命史官一員馳詣司寒開氷祭所亦爲奉審摘奸
정조 21년 · 목
儲慶宮毓祥宮延祐宮懿昭廟文禧廟仲朔祭在明也
정조 21년 · 강
召見傳香承旨于重熙堂
정조 21년 · 강
命備局堂上徐龍輔有司減下差代嚴飭副提調南公轍行公
정조 21년 · 목
敎曰戶判職務多劇任備局有司之任以他堂加差之後或有實病或因新除尙不行公云堂上徐龍輔有司減下其代草記差下副提調南公轍嚴飭行公
정조 21년 · 강
備局以吏曹判書李秉鼎有司堂上差下啓
정조 21년 · 강
重推備局副提調南公轍
정조 21년 · 강
命明日稟事堂上及有司堂上來待
정조 21년 · 목
敎曰明日欲爲次對左相聞有外氣備堂中稟事堂上及有司堂上使之來待其中未及稟處公事曹司有司堂上問意見於大臣以來入侍時稟奏
정조 21년 · 강
命京畿牟還以留庫條加分事依狀請許施
정조 21년 · 목
備局啓言卽見京畿監司李冕膺狀啓則以爲本道麰還自來不敷留庫中量宜加分事請令廟堂稟處矣本道麰還之狀請加分多有已例請今亦依狀請許令加分後登聞允之
정조 21년 · 강
備局請㡌隻及家蔘興販之方竝令劃屬華城俾作富戶募入之方許之
정조 21년 · 목
備局啓言歲初園幸時以華城城內富實事十行絲綸丁寧諄複祗奉成命圖所以對揚卽廊廟之責而迄未措劃夙宵惶懼今有一二可行之策其一帽穴事也其一家蔘事也帽子雖云公物近年以來出給私商任其散賣今若付之華城或貿燕市或買灣肆一從時價無高無下而都聚之自華城分派八方則此雖非前日穴法而各處商賈自當騈塡家蔘雖是私貨自來富戶作爲物主專其興販又復劃屬華城若不聚會於華市俾不得賣買則利之所在物主富戶輩必將應募而爭趨此非古所云榷利今所云都庫特不過使坐賈行商移於華專其業而己以此推之若帽若蔘無甚窒礙而井閭自然有櫛比之效居民自然獲滲漉之惠目下設施似不外乎帽蔘兩政以此許劃恐合事宜其餘合行條件請自備局與留守爛加商確成出節目使之永久遵行允之敎以觀此草記卿與諸堂之議必有的確之見得苟欲試之則先從八包蔘復舊例如重臣言爲可大抵城于華爲所重也漢時徙豪富戶於茂陵況此城之所重在於拱衛仙寢環護行宮其體貌之尊嚴比茂陵尤有別焉使京外四方之富戶聞風爭集若水趨下日夜無休時不召而自來不求而自至交易之物無論某事不拘何項各令通得其所欲爭相勸其業樂其事安其土利其利則是所謂千金之家可比一都之素封而始可言爲所重築斯城之功效於是乎渠輩之功甚鉅當觀誠實勤恪之如何次第拔例擢用以示信王言之義卿等知悉分付
정조 21년 · 강
召見有司堂上鄭民始李秉鼎南公轍稟事堂上趙心泰于誠正閣
정조 21년 · 목
予曰備局草記華城城內富實事欲與卿等一番商議後處之矣筑城之役專出於爲所重保護之方則旣已築之不可不思所以實之雖以古人已行之例言之漢武帝時徙十萬富戶於茂陵則其所安集接待之道亦豈泛然乎大抵我國之俗例以富人爲可鄙此乃曲嫌也貨殖傳云千金之家比一都之君此所謂素封者非耶且謂以子貢之富至於與千乘分庭抗禮則古俗之異於今可知矣若或有納錢賣爵等事雖有所嫌至若興利安業有城內富實之效則固無不可旣已募入而責其成效則其在激勸之方亦豈可無酬勞之典自今以後凡所以招集奠安之術靡不用極而其中有地處履歷人當觀其勤怠另加收用卿等自今日會于備局議定節目而招致渠輩以此意各別曉諭俾有樂赴之意也且旣有來頭收用之路則必以着實可合之人募居可也民始曰募居之類必取其家計之充足人物之可用者而渠雖或不願入居遣其子若弟入居亦無不可矣予曰帽蔘兩事旣有備局草記變通而赴燕銀包之以蔘貨代充實爲譯官輩捄弊之一端卿等之意則以爲何如民始曰向聞華城留守以此事有所言及故臣亦以爲好招致譯官輩問之則此乃渠輩之自來至願而以事係禁條不敢生意云矣予曰八包蔘之定給乃是古例初非禁令而且因銀路之苟簡生民日用之具皆入於燕貨之中若得分力於蔘包則亦不無所益且因華城事而慰悅譯官之心可謂公私兩便卿其出擧條稟處好矣
정조 21년 · 강
命尾蔘契劃屬於華城築室之民又命嶺南監營關西兵營所在錢各五萬兩移屬華城
정조 21년 · 목
有司堂上鄭民始啓言華城富庶之策方以依古法募移富實戶資其生業以爲聊賴成就之地而目下築室移接之際不無費心之事且無恒業之可作根基者故稍實之戶姑無樂赴之類爲所重而募入人戶則宜先悅其意而厚其生尾蔘作契之後移屬無常別無關緊處今以尾蔘契屬之華城築室之類以二十人作契以爲渠輩之恒業而或有遷去者拔之契中以他築室者代充則似爲完固之道且得若天公貨許以假貸然後可以添補貨本以慶尙監營所管南倉錢五萬兩平安兵營所在備局句管及該營錢中限五萬兩幷爲移屬華城以爲從便區處之地似好矣從之
정조 21년 · 강
命使行復用蔘包便否問議大臣招問秩高象譯草記
정조 21년 · 목
有司堂上鄭民始啓言年來因銀路之漸貴燕貨交易隨而減縮以此譯官輩無以充其包數未免空手往來故形勢漸至凋殘渠輩屢請變通之道猝無矯捄之策而事勢誠不可不念矣臣之愚見則使行中所謂八包者每人以人蔘定給使之收包價以充盤纏乃是通文館志所載者而中間以銀代蔘職由於人蔘之漸貴銀貨之稍裕故也近來家蔘之潛越漸多與其冒禁而潛越無寧導舊而許入之爲兩便也初因蔘貴而以銀代之今因銀貴而復以蔘量宜充包以捄譯官之凋弊則變通之策無過於此方因華城富庶之策以家蔘事自廟堂有草記變通者因此時亦許蔘包之變通則譯官輩亦因華城之力而同被聊賴之效請下詢大臣處之敎以草記批答言之矣每以爲銀貴則用蔘蔘貴則還用銀使貨遷之權在於我國爲籌謨之長策況近來象譯無不苟且以蔘充包人各齎行則設或採有多少價有高低似不至大相懸殊且不關於約條中禁制以彼以此自今年使行復用蔘包之式未知其不可卿等招致秩高解事之譯官問其便否仍又問于時原任諸大臣今日草記
정조 21년 · 강
命湖西牟還以各衙門留庫條加分事依狀請許施
정조 21년 · 목
有司堂上鄭民始啓言此忠淸監司林濟遠狀啓也以爲道內各邑牟還多寡不一若其最少處只以應分之數無路排比每當春耕之時輒患乏種各衙門留庫牟中從略加分事請令廟堂稟旨分付矣依下敎問議于左議政蔡濟恭則以爲他道加分之請旣蒙許施此亦依狀請量宜加分爲宜云矣從之
정조 21년 · 강
命上土僉使兼帶防禦別中軍節目令該府該鎭遵行
정조 21년 · 목
有司堂上鄭民始啓言此平安監司朴宗甲狀啓也枚擧江界府使李仁秀牒呈以爲上土鎭僉使兼帶防禦營別中軍節目與節度使任嵂往復停當後成册上送備邊司請令廟堂稟處矣依下敎問議于左議政蔡濟恭則以爲上土鎭陞爲防禦營別中軍之後事體與前自別今此節目乃是該府該鎭商確講定者使之依節目遵行爲宜云矣從之
정조 21년 · 강
命判敦寧李命植以致仕事承傳啓下
정조 21년 · 목
吏曹判書李秉鼎啓言判敦寧李命植上疏批旨有致仕之請持爲副施令該曹詳考可據之例擧行之敎矣取考國朝故事則果有三四已例而加致仕二字於本銜上矣請今亦依此例以致仕事承傳啓下從之
정조 21년 · 강
命繕工假監役李建胄拿處監役尹永然遞職
정조 21년 · 목
吏曹判書李秉鼎啓言繕工監監役官尹永然假監役官李建胄俱過限不仕故依法典草記矣有還給之敎故連爲嚴飭則建胄終不上來永然謂以有病屢呈辭狀揆以國體有難仍置請幷令該府拿問處之從之敎以李建胄則觀其周旋應對其中若無所存決難如是此所以宣召人中加意賜顏者雖非見職更當收用此人則姑爲遞給
정조 21년 · 강
命諸道久任守令準瓜限勿爲移遷如有治績卓異者筵稟陞用
정조 21년 · 목
吏曹判書李秉鼎啓言諸道守令久任年限待狀啓齊到更爲稟處事命下矣今則諸道狀啓畢到稟處久任年限亦當參量定限而六年窠之六十朔三年窠之三十朔計瓜卽法典也準瓜限勿爲移遷然後可責久任之效以此定式而就其中如有治績卓異宜有褒賞者則掌銓之臣問議于廟堂筵稟陞用恐宜矣從之
정조 21년 · 강
水原留守趙心泰啓請本府應募富戶家舍材椽許斫於德積島及畿內私養山命德積島則定送解事邊將摘奸後許斫私養山則區別願賣人酌定斫用
정조 21년 · 목
心泰啓言帽宂家蔘兩條許劃華城事定式之後京鄕富戶今方應募遷徙所居家舍亦將次第營建於城內而近來材椽已極苟艱當遷之戶未知幾十則許其方便之道然後庶可趁卽就緖如畿內水上私養山德積島所在松田自備局成給公文使之隨所入許斫恐宜矣敎以事貴審愼德積鎭則畿內邊將中差定解事人摘奸形止以來後更爲稟旨許斫水上私養山事前此爲弊於士夫墳山已多矣今難卽許如有分明願賣人區別酌定後更爲出擧條成給公文斫用俾無如前憑公行惡之弊又啓言德積島所在松田許斫事才已蒙允矣本島松木以船材不合用之故雖不得不仰請於材椽而松田法意本自嚴重若不自該鎭另加察飭則徒使松田童濯而易致其虛實相蒙本鎭僉使必擇勤幹者然後可以委任擧行請以附近邊將中可合人令兵曹相換敎以待其摘奸回來後可合斫用則令該曹卽爲口傳相換
정조 21년 · 강
命外營親軍衛春等都試擇日退行
정조 21년 · 목
水原留守趙心泰啓言外營親軍衛春等都試以今月二十五日設行之意纔已狀聞而臣今以遷徙富戶節目事一兩日內有難下去無論今月來月請更爲擇日退行從之
정조 21년 · 강
命自今年使行八包以銀蔘通用仍命添入華城募富民節目
정조 21년 · 목
備局啓言使行用蔘包事問議于時原任大臣則領議政洪樂性以爲病昏之中未詳利害無以指的仰對云左議政蔡濟恭以爲銀貨不足以蔘充數則旣遵舊規可免空包實爲兩便之道云領敦寧金履素以爲譯官輩之利姑未詳量而以銀代蔘以蔘代銀旣是古規且有潛越之弊則許令充包誠爲得宜云判府事李秉模以爲如是變通之後象譯輩之蒙利與否雖未預料而旣是古規則揆以事面似無所礙云問于首譯及秩高譯官等處則皆以爲譯官之弊實無矯捄之好策蔘包一款私與商議已久而不敢仰請矣今若只以家蔘作包則無以充八包元數若以銀蔘通同充包則利益甚大庶爲聊賴之道云敎以大臣之意旣如此渠輩之願又如彼而銀蔘通用亦甚便好以此添入於華城募富民節目
정조 21년 · 강
備局以華城新接富戶蔘帽區劃節目啓